  Майя Бывальцева 19–21 гудырикошконэ бесерман крезьёс чузъяськозы Санкт-Петербургын. Удмуртиысь Балезино ёросысь Юнда черкогуртысь «Юнды шунды» ансамбль ӧжыт лыдъем финн-угор но самодий калыкъёслэн лулчеберет творчествозыя 4-тӥяз Росси фестивале пыриськоз. Со сярысь ивортэ элькунысь Калыкъёслэн эшъяськон юртсылэн пресс-службаез. «Фестиваль кык арлы одӥг пол ортчылэ но финн-угор но самодий калыкъёсты люка: вепсъёсты, ижоръёсты, ингерманланд финнъёсты, мансиосты, саамъёсты, сетуосты, ненецъёсты, хантыосты но мукетъёссэ. Асьсэлэсь йӧскалык узырлыксэс возьматозы бесерманъёс но, Удмуртиын улӥсь ӧжыт лыдъем калык», — верамын ивортонын. «Юнды шунды» Санкт-Петербургын улӥсьёсты но куноосты аспалъёсысьтыз бесерман крезьёсын, кадрилен но шудонъёсын тодматоз. Ӧжыт лыдъем финн-угор но самодий калыкъёслэсь лулчеберетсэс улӟытон, утён но вӧлмытон, творчество удысын валче ужез азинтон, пӧртэм улосвылъёсысь творчествоя йӧскалык коллективъёслэсь, мерлыко огазеяськонъёслэсь, йӧскалык лулчеберетъя центръёслэсь кусыпъёссэс юнматон — фестивальлэн валтӥсь ужпумъёсыз. Фестивале пырисько эктӥсь, кырӟась, инструментъёсын шудӥсь коллективъёс но нимаз быдэстӥсьёс. Концертъёс но творчествоя пумиськонъёс Ленинград улосвылысь ёросъёсын ортчозы. Гала-концертСанкт-Петербургын луоз. 2010-тӥ арын, фестивалез усьтон арын, отчы вуылӥз Яр ёросысь Вортча гуртысь «Бесермян крезь» ансамбль, 2012-тӥ арын — Юкаменск ёросысь Шамардан гуртысь «Лампачей» калык коллектив, 2014-тӥ арын — Глазкарысь Калыкъёслэн эшъяськон юртысьтызы «Янчик» бесерман ансамбль. ВАТСАН Фольклоръя «Юнды шунды» ансамбль кылдытэмын 2001-тӥ арын. Кивалтӥсез Ирина Зянкина. Ужа Балезино ёросысь Юнда черкогуртысь бесерман лулчеберетъя центр бордын. Ӧръёсыз: бесерман крезьёс, Юндаысь бесерман кадриль, шудонъёс. Ёрос, улосвыл, Росси фестивальёсы но конкурсъёсы пыриське. Данъетъёсыз:  — кырӟан эпосэз быдэстӥсьёслэн Росси конкурссылэн 1-тӥ степенё дипломез (Карелия, 2016-тӥ ар);  — «Финноугрия» усьтэм кар конкурс-фестивальын вормисьлэн дипломез (Ижкар, 2012-тӥ ар);  — Волга но Урал котырысь финн-угор калыкъёслэн «Воршуд» фестивальзылэн 3-тӥ степенё дипломез (Ижкар, 2006-тӥ ар). Тегъёс: Лулчеберет Балезино Удмуртия Санкт-Петербург фестиваль йӧскалыклулчеберет финн-угоркалыкъёс бесерманъёс  